
Қазақстан Республикасының Медиация жөніндегі халықаралық ұйымды құру туралы конвенцияны ратификациялау орындылығының, оның Қазақстан Республикасының заңнамасы мен халықаралық
 шарттарына сәйкестігін айқындауды қоса алғанда
НЕГІЗДЕМЕСІ

Медиация жөніндегі халықаралық ұйымды құру туралы конвенция (бұдан әрі - Конвенция) 2025 жылдың 30 мамырында Қытай Халық Республикасының Гонконг арнаулы әкімшілік ауданында жасалды.
Конвенцияны ратификациялау халықаралық ынтымақтастықты нығайтуға, сондай-ақ Қазақстан Республикасының дауларды бейбіт жолмен реттеудің заманауи тетіктерін қолдайтын мемлекет ретіндегі беделін арттыруға ықпал ететін болады.
«Қазақстан Республикасының халықаралық шарттары туралы» Қазақстан Республикасы Заңы 11-бабының 1), 2) және 5) тармақшаларына сәйкес Конвенция ратификациялауға жатады.
Конвенция Қазақстан Республикасының заңнамасына, Қазақстан Республикасы ратификациялаған халықаралық шарттарға, Қазақстан Республикасы қатысушысы болып табылатын халықаралық ұйымдардың шешімдеріне сәйкес келеді және қайшы келмейді.
Конвенцияны ратификациялау теріс әлеуметтік-экономикалық және саяси-құқықтық салдарға әкелмейді.
Конвенцияның 47-бабына сәйкес Уағдаласушы мемлекеттердің жыл сайынғы мүшелік жарнасы көзделген, оның мөлшері Дүниежүзілік пошта одағы жүйесіндегі мемлекеттің жарна сыныбы негізінде келісілген жарналар шкаласына сәйкес айқындалады.
Қытай Халық Республикасының Сыртқы істер министрлігінің Қазақстан Республикасының ҚХР-дағы Елшілігіне жолдаған ресми нотасына сәйкес, Қазақстан Республикасының Дүниежүзілік пошта одағының жарналар шкаласы бойынша бір тармағы бар, бұл 20 000 (жиырма мың) АҚШ долларына сәйкес келеді. Осылайша, Қазақстан Республикасының болжамды жыл сайынғы мүшелік жарнасының мөлшері 20 000 (жиырма мың) АҚШ долларын құрайды.
Бұл ретте жыл сайынғы мүшелік жарнаны төлеу Конвенцияның Қазақстан Республикасы үшін күшіне енуіне қажетті мемлекетішілік рәсімдер аяқталғаннан кейін ғана жүзеге асырылатын болады.
Осыған байланысты Қазақстан Республикасы Сыртқы істер министрлігі 017 «Қазақстан Республикасының халықаралық ұйымдарға, өзге де халықаралық және басқа органдарға қатысуы» бюджеттік бағдарламасы бойынша тиісті есептеулерді дайындады. Халықаралық шарт шеңберінде жарна төлеу мәселесі қазіргі уақытта қарастырылуда.  
Конвенцияға қатысушы мемлекеттер тарапынан медиаторлардың Ұйым жұмысына қатысуына байланысты өзге қаржылық шығыстар көзделмейді.


Қазақстан Республикасының
Мәдениет және ақпарат министрі                                      А. Қырықбаев

